b"\n_START_ARTICLE_\nSant Joan d'Horta\n_START_SECTION_\nHist\xc3\xb2ria i descripci\xc3\xb3\n_START_PARAGRAPH_\nL'antiga esgl\xc3\xa9sia de Sant Joan d'Horta va ser constru\xc3\xafda al segle\xc2\xa0x, en estil rom\xc3\xa0nic. Estava propera a les terres de la fam\xc3\xadlia Horta (o Orta), la principal fam\xc3\xadlia de la vila, a la qual va donar nom \xe2\x80\x94Horta va ser una vila independent fins que va ser agregada a Barcelona el 1904\xe2\x80\x94. Era sufrag\xc3\xa0nia de la parr\xc3\xb2quia de Sant Gen\xc3\xads dels Agudells. La seva ubicaci\xc3\xb3 era diferent a la de l'esgl\xc3\xa9sia actual, en el terreny de l'actual Club Tennis d'Horta, al n\xc2\xba 66 del carrer de Campoamor. Era una esgl\xc3\xa9sia senzilla, de tres naus amb volta de can\xc3\xb3 i un campanar quadrangular amb merlets, que assemblava una torre de defensa. El 1860 va esdevenir parr\xc3\xb2quia. Aquesta esgl\xc3\xa9sia va ser destru\xc3\xafda el 1909, en el transcurs de la Setmana Tr\xc3\xa0gica. Solament va quedar en peus el campanar, que va ser enderrocat el 1929._NEWLINE_Uns anys abans de la seva destrucci\xc3\xb3, hi havia ja un projecte per construir una nova esgl\xc3\xa9sia, ja que l'antiga havia quedat petita per a la creixent poblaci\xc3\xb3 d'Horta. Es va posar la primera pedra el 24 de juny de 1905, en un acte presidit pel cardenal Casa\xc3\xb1as. L'autor del primer projecte va ser l'arquitecte Ramon Riudor. Aix\xc3\xad, despr\xc3\xa9s de la destrucci\xc3\xb3 del temple el 1909 es van accelerar els preparatius per a la nova esgl\xc3\xa9sia, tot i que finalment no es va iniciar la construcci\xc3\xb3 fins al 1911, sota la direcci\xc3\xb3 de l'arquitecte Enric Sagnier. Les obres van durar sis anys, i l'esgl\xc3\xa9sia va ser inaugurada el 21 d'octubre de 1917. L'edificaci\xc3\xb3 es va realitzar en uns terrenys m\xc3\xa9s propers al nucli de la poblaci\xc3\xb3. El 1936 va ser incendiada en el transcurs de la Guerra Civil, i reconstru\xc3\xafda el 1939, tot i que les obres van prosseguir fins al 1980, ja que el 24 de juny d'aquest any es van inaugurar el portal i el timp\xc3\xa0. El 1948 es van instal\xc2\xb7lar les campanes, Miquela i Llu\xc3\xafsa._NEWLINE_La nova esgl\xc3\xa9sia \xc3\xa9s d'estil neog\xc3\xb2tic, amb unes mesures de 20 metres d'ample, 47 de llarg i 20 d'alt. T\xc3\xa9 un creuer amb tres voltes, la central sobre quatre arcs torals, i un absis octogonal amb nou vitralls amb escenes de la vida de sant Joan Baptista, a qui est\xc3\xa0 dedicada l'esgl\xc3\xa9sia. La fa\xc3\xa7ana presenta un portal amb tres arcs apuntats superposats, amb un timp\xc3\xa0 amb la imatge de sant Joan Baptista i la inscripci\xc3\xb3 \xc2\xabel regne de D\xc3\xa9u \xc3\xa9s a prop\xc2\xbb (Mateu 3, 2). Sobre el portal hi ha un gran finestral ogival, i ho flanquegen dues torres octogonals que recorden les de l'esgl\xc3\xa9sia de Santa Maria del Pi._NEWLINE_L'esgl\xc3\xa9sia de Sant Joan d'Horta \xc3\xa9s cap de l'arxiprestat d'Horta, que inclou les esgl\xc3\xa9sies de Mare de D\xc3\xa9u del Mont Carmel, Sant Antoni de P\xc3\xa0dua, Sant Marcel i Santa Teresa de Jes\xc3\xbas."